Det var noget af et chok, beboerne i Arkildsdalen i Nørresundby vågnede op til onsdag morgen. Liget af en 51-årig mand var fundet afbrændt på et af boligområdets grønne områder. - Det er simpelthen frygteligt. Jeg synes, vi bor et rigtig dejligt sted, så det er jeg ikke helt tilfreds med. Lad os håbe, de finder ud af det, siger Poul Jørgensen, der bor på Vikingevej i nærheden af, hvor liget blev fundet. - Det er frygteligt ubehageligt, at det sker. Det er ikke så sjovt. vi er lige kommet på ghettolisten, og det er vi meget utilfredse med, for det er jo ellers et meget stille og roligt kvarter, siger Gunnar Sørensen, der bor i Vangen. Borgerne er rystede over det kan ske. Der har været meget aktivitet i området onsdag, men de har forsøgt at komme lidt væk. - Jeg synes, det var grimt, så vi gik ned i kælderen og forsøgte at spille noget billard dernede. Men vi taler kun om det desværre. Sådan er det. Det er skrækkeligt, siger Poul Jørgensen.

Referat:
Beboerne i boligområder, hvor det forbrændte lig blev fundet i morges, er rystede over, at det kunne ske i det kvarter, de ellers oplever som trygt.